钦定古今图书集成/方舆汇编/职方典/第1184卷 > 《石芝一首》〈有序〉前人
## 钦定古今图书集成/方舆汇编/职方典/第1184卷 > 《石芝一首》〈有序〉前人

元丰三年，轼在黄州，五月十一日癸酉，夜，梦游何人家，开堂西门有小园古井，井上皆苍石，石上生紫藤如龙蛇，枝叶如赤箭。主人言：“此石芝也。” 余率

尔折食一枝。众皆惊笑。其味如鸡苏而甘。明日作此诗。

空堂明月清且新，幽人睡思来初匀。了然非梦亦非
觉，有人夜呼祈孔宾。披衣相从到何许，朱栏碧井开
琼户。忽惊石上堆龙蛇，玉芝紫笋生无数。锵然敲折
青珊瑚，味如蜜藕和鸡苏。主人相顾一拊掌，满堂坐
客皆卢胡。亦知《洞府》嘲轻脱，终胜嵇康羡王烈。神仙
一合五百年，风吹石髓坚如铁。